ΓΡΑΠΤΗ ΕΡΩΤΗΣΗ P-0269/99

υποβολή: Gerhard Hager (NI) προς την Επιτροπή

(5 Φεβρουαρίου 1999)

Θέμα: Εξαφάνιση εκατομμυρίων στο πλαίσιο της βοήθειας της ΕΕ προς τη Ρωσία

Το περασμένο φθινόπωρο, η Ευρωπαϊκή Ένωση αποφάσισε σε συμφωνία με τις ΗΠΑ να χορηγήσει στη Ρωσία, λόγω του αναμενόμενου σφοδρού χειμώνα, επισιτιστική βοήθεια που ανέρχεται σε 6,3 δισ. αυστριακά σελίνια. Σήμερα υπάρχουν πληροφορίες, πρώτον ότι η εφαρμογή των αναγγελθέντων προγραμμάτων βοήθειας προχωρεί ελάχιστα και δεύτερον ότι κανείς δεν μπορεί να εγγυηθεί ότι τα αγαθά που παρέχονται στο πλαίσιο της βοήθειας αυτής δεν θα καταλήξουν για μία ακόμη φορά στα χέρια της μαφίας, όπως συνέβη το χειμώνα 1991/92.

1. Ποιά μέτρα ασφάλειας έχουν ληφθεί προκειμένου τα τρόφιμα να φθάσουν πράγματι στον προορισμό τους;

2. Πού παραδόθηκαν τα εν λόγω τρόφιμα και με ποιό σύστημα διανέμονται στη Ρωσία;

3. Ποιός ευθύνεται για την καλή διεξαγωγή της επιχείρησης εξ ονόματος της ΕΕ;

4. Δεδομένου ότι η στρατηγική των ΗΠΑ διαφέρει από αυτήν της ΕΕ στο ότι παράλληλα με τις παραδόσεις των αγαθών χορηγήθηκε και δάνειο υπό τον όρο ότι θα χρησιμοποιηθεί για την αγορά αμερικανικών αγαθών. Για ποιό λόγο δεν επέλεξε και η ΕΕ αυτή τη λύση;

Απάντηση του κυρίουvan den Broek εξ ονόματος της Επιτροπής

(27 Απριλίου 1999)

Το μνημόνιο συμφωνίας που υπογράφηκε μεταξύ της Επιτροπής και της ρωσικής κυβέρνησης προβλέπει στο σημείο 3.13 ότι "η κυβέρνηση της Ρωσικής Ομοσπονδίας θα εξασφαλίζει τη διαφάνεια και τον πλήρη έλεγχο όλων των επιχειρήσεων από την παραλαβή των αγαθών έως το τελικό σημείο διανομής των πωλουμένων εμπορευμάτων. Ειδικότερα, η συγκέντρωση και η χρησιμοποίηση των εισπράξεων που θα προκύπτουν από τις πωλήσεις καθώς και η λεπτομερής κίνηση του ειδικού λογαριασμού θα επιβλέπεται από τους κατάλληλους ρωσικούς φορείς".

πως έχει υποδειχθεί στην απάντηση στη γραπτή ερώτηση P-131/99 της κυρίας Anttila(1), το μνημόνιο συμφωνίας προβλέπει, επί πλέον, την παροχή βοήθειας εκ μέρους των ρωσικών αρχών όσον αφορά τις δραστηριότητες παρακολούθησης, λογιστικού ελέγχου, ελέγχου και αξιολόγησης που πρέπει να πραγματοποιηθούν από ανεξάρτητους φορείς οι οποίοι έχουν επιφορτισθεί για τον σκοπό αυτόν από την Επιτροπή. Το μνημόνιο αυτό συμφωνίας παρέχει τελικά δικαίωμα λογιστικού ελέγχου στο Ευρωπαϊκό Ελεγκτικό Συνέδριο όσον αφορά το λογιστικό έλεγχο των δραστηριοτήτων στη Ρωσία.

Οι προορισμοί της βοήθειας και το σύστημα διανομής έχουν καθοριστεί από τις ρωσικές αρχές και αναφέρονται στα παραρτήματα του μνημονίου συμφωνίας.

Η συγκέντρωση των προϊόντων και η μεταφορά τους έως τα ρωσικά σύνορα εμπίπτουν στην αρμοδιότητα της Γενικής Διεύθυνσης Γεωργίας. Η παρακολούθηση, ο έλεγχος, ο λογιστικός έλεγχος και η αξιολόγηση που πρέπει να γίνουν από την Επιτροπή, τόσο στην Ευρώπη όσο και στη Ρωσία, υλοποιούνται από την κοινή υπηρεσία εξωτερικών σχέσεων για τη διαχείριση της βοήθειας προς τις τρίτες χώρες.

Το πρόγραμμα των Ηνωμένων Πολιτειών PL 480 (Τίτλος I) προβλέπει ότι οι πωλήσεις γεωργικών προϊόντων προς αναπτυσσόμενες χώρες που γίνονται μεταξύ των κυβερνήσεων διέπονται από μακροπρόθεσμο διακανονισμό των σχετικών πιστώσεων. Η Κοινότητα δεν διαθέτει ένα παρόμοιο σταθερό πρόγραμμα που να της επιτρέπει να χορηγεί πιστώσεις. Δεδομένου ότι η Κοινότητα δεν διέθετε τα αναγκαία δημοσιονομικά μέσα για τέτοιου είδους πιστωτικούς διακανονισμούς αλλά διέθετε γεωργικά προϊόντα ευρισκόμενα σε αποθέματα παρέμβασης συνεπεία της εφαρμογής των μέτρων παρέμβασης, ένα κοινοτικό πρόγραμμα ελεύθερης προμήθειας γεωργικών προϊόντων στη Ρωσική Ομοσπονδία αποτελούσε τη μόνη δυνατή απάντηση στο ρωσικό αίτημα για παροχή επισιτιστικής βοήθειας.

Το Αξιότιμο Μέλος του Κοινοβουλίου αναφέρθηκε επίσης στην απάντηση της Επιτροπής στην προφορική ερώτηση H-130/99 του κυρίου Giansily που υποβλήθηκε κατά τη διάρκεια της ώρας των ερωτήσεων της συνόδου του Κοινοβουλίου Ι του Μαρτίου 1999(2).

(1) βλέπε σελίδα 19.

(2) Συζητήσεις του Κοινοβουλίου (Μάρτιος Ι 1999).